**Unul fără altul**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Imaginează-ți că dispare luna.

Cum s-ar simți bătrânul soare-n zori?

Ar mai putea să râdă-ntotdeauna

Ori și-ar ascunde fața tristă-n nori?

Imaginează-ți c-o să tacă ploaia.

Ce curcubeu se va-nălța pe cer?

Ar mai aprinde-n suflete văpaia

Iubirii pure ori va fi stingher?

Imaginează-ți că dispari deodată

Şi nu te-aş întâlni în niciun vers?

Ar mai putea să fie fermecată

Vreo noapte în întregul univers?

- Imaginează-ţi marea fără plaja

Care-i aşteaptă valul de smarald,

Apusu’-nsângerat şi-ar pierde vraja

De n-aş simţi pe sânul mic și cald

Sărutul tău alunecând spre umăr...

Imaginează-ţi timpu-n lipsa ta,

Ce veşnicii aş mai putea să număr,

De ce planete mi-aş mai ancora

Povestea scrijelită pe bazaltul

Destinului cu litere de foc?

Imaginează-ţi unul fără altul

Ce mit neterminat şi echivoc...

Ioan Grigoraș Liliana Trif